રાજકીય મહત્વકાંક્ષા નથી તેવું કહીને ગુજરાતમાં મોટા બનેલા ત્રણ યુવા નેતાઓ હાલ તો કોંગ્રેસને સમર્થન આપી રહ્યાં છે પરંતુ તેઓ મતદારોને કોંગ્રેસ પ્રત્યે આકર્ષિ શકે તેવી સંભાવના ધૂંધળી દેખાય છે. પાટીદાર અનામત આંદોલનના કન્વિનર હાર્દિક પટેલ, દલિત નેતા જીજ્ઞેશ મેવાણી અને ઓબીસી નેતા અલ્પેશ ઠાકોર પૈકી બે યુવા નેતાઓ ચૂંટણીના સીધા મેદાનમાં છે જ્યારે હાર્દિક પટેલ ચૂંટણી લડ્યો નથી. અલ્પેશ રાધનપુરમાં કોંગ્રેસની ટીકીટ ઉપર ચૂંટણી લડી રહ્યા છે. જયારે જીજ્ઞેશ વડગામથી અપક્ષ ઉમેદવાર તરીકે ફોર્મ ભર્યુ છે. જીજ્ઞેશને કોંગ્રેસનું પુરતું સમર્થન છે. ઉંમર ઓછી ઉંમર હોવાને કારણે હાર્દિક પટેલ ચૂંટણી લડતો નથી પરંતુ તેણે કોંગ્રેસને સમર્થન આપવાનો સંકેત પહેલેથી જ આપી દીધો હતો. આ ખેલમાં હવે સત્તાધારી ભાજપની ચાલ શરૂ થઇ ગઇ છે અને કોંગ્રેસના મનસૂબા પર પાણી ફરી વળે તેવી યુક્તિઓ અજમાવવામાં આવી છે. બીજી તરફ આ ત્રણેય યુવાનો સાથે નજીકનો ઘરોબો રાખવાને કારણે કોંગ્રેસના સેંકડો કાર્યકરોમાં અસંતોષ છે અને તેઓ પાટીદાર ઉમેદવારો માટે કામ કરવા તૈયાર નથી. કોંગ્રેસ માટે ગ્રાઉન્ડ લેવલે કામ કરનાર કાર્યકરોનો ઉત્સાહ તુટી રહ્યો છે અને તેઓ નિષ્ક્રિય થઇ ગયા છે.